L’Eliana va celebrar el Bosc de la Benvinguda per als xiquets i xiquetes nascuts a 2017.
17 de desembre de 2018

El passat dissabte 15 de desembre l’Eliana va acollir el Bosc de la Benvinguda, un acte de plantació d’arbres agermanats amb els xiquets i xiquetes de l’Eliana nascuts a 2017, i que ja es celebra per segon any consecutiu.

L’acte va tindre lloc al Barranc de Mandor, espai on es van congregar nombroses famílies per tal de fer la plantació de l’arbre assignat a cada xiquet. Així, gràcies a la treva que ens han donat les últimes pluges, els menuts van poder gaudir d’un dia assolellat i molt especial per a les seues vides en companyia dels seus familiars, que van fer la plantació dels seus arbres. Es van plantar al voltant de 70 arbres, un per cada xiquet. Per a la jornada es va comptar amb jardiners per tal d’ajudar i aconsellar als familiars en la plantació.

Amb este esdeveniment, l’Ajuntament de l’Eliana ha volgut enfortir el sentiment de pertinença de les futures generacions amb el nostre municipi, que podran fer el seguiment del seu arbre a mesura que creixen, i envoltats per xiquets i xiquetes de la seua generació. D’altra banda, es contribueix a la reforestació de zones sense vegetació com ara el Barranc de Mandor.

En paraules de l’Alcalde, Salva Torrent, “Amb esta acció els arrels dels nouvinguts sempre estaran a l’Eliana, una acció amb la que a més volem crear una nova zona verda per al gaudiment de tots els veïns i veïnes del municipi.”